Beskyldninger mod en tidligere medarbejder i Hjørring Kommune får nu kommunaldirektøren til at anmelde en Facebookgruppe til politiet.

Hjørring Kommune vil ikke finde sig i at enkelte medarbejdere bliver udsat for personangreb på internettet. Derfor har kommunen meldt facebookgruppen "Hjørring Kommune" til politiet. - Det er sådan set ikke for at få personen dømt, at vi anmelder. Det primære formål er at få siden lukket og så for at signalere over for omverdenen, at vi ikke vil tolerere den slags, siger konstitueret kommunaldirektør Tommy Christiansen til Tv2/Nord. Alt tyder på, at Facebookgruppen beskylder en navngiven medarbejder i Hjørring Kommune for at modtage penge under bordet og fuske med sine sager. Medarbejderen var indtil 1. januar 2009 ansat som leder af Anbringelsesspecialet. Han er nu ansat i Brønderslev Kommune, der selv anmeldte en Facebookgruppe til politiet for præcist en uge siden.